tartuNLP/wikipedia-smugri-20251201 huggingface dataset:
Star Alliance

Star Alliance on maailma suurim, 1997. aastal loodud lennufirmade ühendus. Ühenduse embleemil on kujutatud viis selle asutanud lennufirmat. Need on Air Canada, Lufthansa, Scandinavian Airlines, Thai Airways International ja United Airlines. Star Alliance'il oli 2020. aastal 26 liiget. Ühenduse peakontor asub Frankfurdis Saksamaal. 
Päeva jooksul lennatakse Star Alliance'i lennukiga rohkem kui 21 400 reisi maailmas. 2020. aastal oli Star Alliance'i reisijate koguvoog 762 miljonit inimest. 
Lennufirmade ühenduse vajalikkus.
Lennufirmade ühendus on partnerlusleping mitme vedaja vahel. Esialgu on see vajalik firmadele selleks, et vähendada kulu ja optimeerida teenuseid. Kõige lihtsam näide on see, et lennufirmad saavad pakkuda keerulisemat marsruuti, sest marsruudi eri osi teostavad partnerid alliansist. Sellistel tingimustel pole lennufirmal vaja osta rohkem lennukeid, sest nad saavad kasutada teiste firmade omi.
Probleemid.
Alliansi tihe koostöö äratas kahtlust, et nende tegevus võib rikkuda üldtunnustatud reegleid ja konkurentsi standardeid. Euroopa Komisjon kontrollis ja tegi selgeks, kuidas ühendused peavad käituma. Kui Euroopa õiguse nõudeid leevendatakse, võivad alliansi lennuettevõtjad ühineda üheks korporatsiooniks. Aga 2009. aastal ei andnud Euroopa Komisjon selleks luba.
Gabriello Chiabrera

Gabriello Chiabrera (18. juuni 1552 Savona – 14. oktoober 1638 Savona) oli itaalia luuletaja. 
Ta oli kardinal Federico Cornaro teenistuses. 
Ta jäljendas Pierre de Ronsardi eeskujul itaalia luules Pindarose oode. "Eesti Entsüklopeedia" sõnul "võitles heitliku õnnega, ka ise mitte täiesti vaba olles oma aja pahedest, Marino koolkonna peenutsevat laadi lüürika vastu".
Oneworld

Oneworld (stiliseeritult oneworld; CRS: *O) on lennuettevõtete ühendus, mis loodi 1. veebruaril 1999. 
Ühenduse peamine eesmärk on olla esimese-valiku lennufirmade liit. Oneworldi peamine kontor asub praegu New Yorgis Ameerika Ühendriikides. Ühenduse liikmeteks on Air Berlin, American Airlines, British Airways, Cathay Pacific, Finnair, Iberia, Japan Airlines, LAN Airlines, Malaysia Airlines, Qantas, Qatar Airways, Royal Jordanian, S7 Airlines, SriLankan Airlines, TAM Airlines ja umbes 30 partnerlennufirmat. Seisuga 31. märts 2014 oli Oneworld, kellega reisis aastas 512,8 miljoni reisijat, üks kolmest suurimast ülemaailmsest lennufirmade ühendusest. Eespool olid vaid Star Alliance (637,6 mln) ja SkyTeam (588 mln). Oneworldi tunnuslause on "An alliance of the world's leading Airlines working as one" (eesti k. "Maailma juhtivate lennufirmade, kes töötavad kui üks, ühendus")
Seisuga oktoober 2013 oli Oneworldi liikmetel kokku umbes 3 300 lennukit, mis teenindasid tuhandeid lennujaamu üle 150 riigis. Aastas teenindati 475 miljonit reisijat, iga päev väljus 14 000 lendu, mis tõid kokku üle 140 miljardi dollari tulu.
Ühenduse asutasid 1999. aastal American Airlines, British Airways, Canadian Airlines, Cathay Pacific ja Qantas Airways. Alliansi suurim laienemine toimus aastal 2007, kui Jaapan Airlines, Malév ja Royal Jordanian liitusid täisliikmete ning Cathay Pacifici tütarlennufirma Dragonair, Jaapan Airlinesi viis tütarlennufirmat ja LAN Airlinesi kaks tütarlennufirmat partnerliikmetena. See on ainuke ühendus, kuhu kuulub liikmeid igalt mandrilt (peale Antarktise).
Aegade jooksul on kolm lennufirmat lahkunud Oneworldist. Asutajaliikme Canadan Airlinesi ostis ära Air Canada, kes kuulub lennufirmade ühendusse Star Alliance, ja 2000. aastal läks sinna ka Canadan Airlines. Iirimaa riiklik ettevõte Aer Lingus lahkus äristrateegia muutumise tõttu: ta kujundas ennast ümber odavlennufirmaks, mis Oneworldi ei kuulu. Ungari riiklik lennuettevõte Malév läks 2012 pankrotti.
Oma tegutsemise 10. aastapäeva puhul kehtestas Oneworld 2009. aasta veebruaris lennukite ühtse välimuse eeskirjad, mille järgimine pole liikmesettevõtetele siiski kohustuslik. Lennukitele peab olema ligi 2 meetri kõrguste tähtedega olema kirjutatud lennufirmade ühenduse nimi "Oneworld" ja logo, mis peavad asuma valgel või helehallil taustal. Lennuettevõtte enese nimi peab asuma väiksemate tähtedega standardses kohas lennuki esiosas alliansi nime ja logo all. Lennuki saba võivad kõik liikmesettevõtted oma äranägemise järgi kujundada.
Friedrich Paulus

Friedrich Wilhelm Ernst Paulus (23. september 1890 – 1. veebruar 1957) oli ohvitser Saksamaa relvajõududes aastatel 1910–1943.
Ta on tuntuks saanud eelkõige Saksa 6. armee juhtimisega Stalingradi lahingus. Lahing lõppes Saksa vägede kohutava lüüasaamisega. 8. jaanuaril keelas Adolf Hitler Paulusel alistuda ja käskis tal Stalingradi viimase meheni kaitsta.
25. jaanuaril keelas Hitler jällegi Paulusel alistuda, 30. jaanuaril, kui Paulus teatas, et ta ei suuda enam oma vägesid juhtida, ülendas Hitler mitmeid tema ohvitsere. Pauluse ise ülendas Hitler kindralfeldmarssaliks, kuna tolle ajani ei olnud ükski Saksamaa või Preisimaa kindralfeldmarssal alistunud. Hitler lootis ka, et Paulus valib viimases hädas pigem enesetapu kui alistumise.
Sellest hoolimata alistus Paulus järgmisel päeval. See viis Hitleri raevu ning ta lubas enam mitte kunagi kedagi teist kindralfeldmarssaliks ülendada (kuigi ta veel kahe sõja-aasta jooksul andis välja seitse ülendust. Hitler ütles ka: "Rahuaja Saksamaal sooritas 18 000 –20 000 inimest aastas enesetapu, kuigi ei olnud sellises olukorras. See mees aga näeb 50 000 – 60 000 oma sõdurit end vapralt kaitstes suremas. Kuidas ta julges alistuda bolševikele?!"
Katoliiklasena ei pooldanud Paulus enesetappu. Vangistuse ajal ütles ta NKVD-le ülekuulamisel: "Mul ei ole mingit soovi ennast selle Böömi kaprali (Hitleri) pärast tulistada." Üks teine tema kindralitest ütles NKVD-le, et ülendusest teada saades olevat Paulus öelnud: "See kõlab nagu kutse enesetappu sooritama, kuid tema (Hitleri) heaks ma seda ei tee." Ta ei andestanud Hitlerile 6. armee hülgamist ning esines Nõukogude raadios natsivastase propagandaga.
1953. aastal vabastati Paulus vanglast ja kuni oma surmani elas ta Ida-Saksamaal Dresdenis. Ta maeti Badenisse oma 1949. aastal surnud naise kõrvale, kes polnud teda alates 1942. aastast näinud.
Isarnus Fontianost

Isarnus Fontianost (ka Isarnus Tacconi või Isarnus Morlane; surnud 18. septembril 1310) oli Lõuna-Prantsusmaa päritolu vaimulik, Riia, Lundi ja Salerno peapiiskop.
Isarnus sündis Carcassonne'i lähistel 13. sajandi keskpaiku. Samas piirkonnas olid varem tegutsenud katarid ja ka Isarnuse emapoolset vanaisa seostati nendega. Selline üpris lähedane sugulus ketseriga ei takistanud siiski Isarnuse edukat vaimulikukarjääri. 1290. aastal oli temast saanud Narbonnes'i piiskop, mõned aastad hiljem oli ta aga juba paavst Bonifatius VIII lähikonnas. Temast sai liige kuuria audiitorite kolleegiumis, mis tegeles paavstile esitatud kaebuste läbivaatamisega. Lisaks sellele tegutses Isarnus ka paavsti legaadina Prantsusmaal ja Taanis.
1300. aastal, kui Rooma suundunud Riia peapiiskop Johann III suri, otsustas paavst uueks Liivi- ja Preisimaa kirikupeaks teha just Isarnuse. Detsembris anti talle üle peapiiskopi regaalid ja mõni aeg hiljem oli ta sunnitud asuma lahendama tõsist probleemistikku, mis Liivimaal oli tekkinud. 
Nimelt olid 1297. aastal omavahelisse kodusõtta sattunud Riia linn ja Liivi ordu, aasta hiljem sõlmisid aga orduvastase liidu ka peapiiskop ning Saare-Lääne ja Tartu piiskopid. Kuid liitu astunud said ordult peagi lüüa ja peapiiskop langes koguni vangi. Peapiiskopkond ja suur osa Saare-Lääne piiskopkonnast langes aga ordu võimu alla ning Riia ja ordu tüli jätkus, sellesse sekkusid linna liitlastena veel ka paganlikud leedulased. Isarnus püüdis vaenutsevaid osapooli lepitada ning saavutaski 1302. aastaks peapiiskopkonna ja Saare-Lääne alade tagastamise vaimulikele. Samuti esitas ta ettepaneku Riia ja ordu lepitamiseks, kuid linn ei võtnud seda vastu.
1302. aastal õnnestus Isarnusel saada Lundi peapiiskopiks ning seetõttu loobus ta problemaatilisest Riia kirikupea kohast. Tema lahkumise järel jäi see amet ligi kaheks aastaks täitmata. Isarnus hoidis Liivimaal aga jätkuvalt silma peal ning erinevalt enamikust Riia peapiiskoppidest suutis ta seejuures hästi läbi saada ka orduga.
Isarnus sai 1310. aastal Salerno peapiiskopi koha, kuid suri juba samal aastal.
Finnairi sihtkohad

See on loetelu Finnairi sihtkohtadest (2013. aasta septembri seisuga).
Milorad Dodik

Milorad Dodik (Милорад Додик; sündinud 12. märtsil 1959 Laktašis) on Bosnia ja Hertsegoviina poliitik, aastatel 2010–2018 ja uuesti alates 2022. aastast Serblaste Vabariigi president. Novembrist 2018 kuni novembrini 2022 oli ta Bosnia ja Hertsegoviina presidentuuri liige, 20. novembrist 2018 kuni 20. juulini 2019 ja uuesti alates 20. novembrist 2020 kuni 20. juulini 2021 oli ta selle esimees.
Aastatel 1998–2001 ja 2006–2010 oli ta Serblaste Vabariigi peaminister.
Koba Davithašvili

Koba Davithašvili (gruusia კობა დავითაშვილი; 31. juulil 1971 Thbilisi – 2. detsember 2020 Thbilisi) oli Gruusia poliitik, opositsioonilise Gruusia Rahvapartei juht.
Davithašvili lõpetas Thbilisi Riikliku Ülikooli õigusteaduse alal. 1993. aastal võttis ta suurtükiväeohvitserina osa Abhaasia sõjast.
Ta oli Mihheil Saakašvili Ühinenud Rahvusliku Liikumise liige ning tegi kampaaniat Eduard Ševardnadze vastu. Roosirevolutsioonis ta ei osalenud, sest oli tolleks ajaks Saakašviliga juba parteisiseselt vastuollu sattunud.
2004. aasta Adžaaria kriisi päevil peksid Aslan Abašidze pooldajad Davithašvilit tõsiselt. Ta lahkus varsti pärast parlamenti valituks osutumist Ühinenud Rahvuslikust Liikumisest koos teiste vastsete Konservatiivse Partei liikmetega.
Davithašvili lahkus peagi ka parlamendist, et kandideerida Thbilisi linnavolikokku. Valimiste eel avaldasid tema poliitilised vastased videolõike, millel Davithašvili justkui võttis altkäemaksu. Varsti pärast skandaali lahkus ta Konservatiivsest Parteist ja asutas Rahvapartei.
2007. aasta meeleavalduste päevil Thbilisis peksti Davithašvilit jälle raskelt, seekord väidetavasti valitsusjõudude poolt. Peksjad röövisid ta ja toimetasid ta Gori sõjaväehaiglasse. Sugulastel ei lubatud teda külastada ja liikusid kuuldused, nagu oleks ta tapetud. Juba järgmisel päeval andis ta aga pressikonverentsi, millel süüdistas rünnakus endale Saakašvili valitsust. Juhtumit ei uuritud.
Isiklikku.
Koba Davithašvili oli abielus, tal on viis last.
Sündinud 1939

"Siin on loetletud 1939. aastal sündinud tuntud inimesi.
Pavlik Morozov

Pavel Trofimovitš Morozov (; 14. november 1918 – 3. september 1932), rohkem tuntud Pavlik Morozovina, oli Nõukogude propaganda loodud lapskangelane.
Ametlik propagandaversioon.
1932. aastal kaebas Siberis Gerassimovka külas 13-aastane venelasest kohaliku pioneeriorganisatsiooni liige Pavel Morozov võimudele oma külavanemast isa Trofimi peale, kes oli Nõukogude võimu vaenlane, peitis vilja ja pidas ühendust bandiitidega. Selle peale toimus protsess ja tema isa saadeti sunnitöölaagrisse (kus millalgi hiljem ka hukati). 
Kättemaksus tapsid kohalikud kulakud ja kommunismivastased sugulased aga 2. septembril 1932 metsa marju korjama läinud Paveli ja tema 8-aastase venna Fjodori. Nad leiti noahaavadega tee äärest metsast 9. septembril. Paveli surnukeha asus 10 m kaugusel teest ja Fjodori oma omakorda 15 m kaugusel.
Tegelikkus.
Kangelaslugu oli suuresti väljamõeldis. Pavel polnud üldse pioneer. Pioneeriks muudeti ta postuumselt esmalt salajastes dokumentides, seejärel ajalehtedes. Hiljem tehti temast isegi pioneerisalga juht. Pavel polnud rahvuselt venelane. Kõik Morozovid olid valgevenelased, kes Stolõpini reformi käigus Siberisse Gerassimovka külla ümber asustati.
Paveli isa, kes oli külas tuntud mees, oli võltsinud vaid mingeid dokumente. Pavel ei kaevanud isa peale aga mitte armastusest nõukogude võimu vastu, vaid armukadedusest kibestunud ema õhutusel. Isa oli nimelt endale teise naise leidnud. Pavliku ema suri 1983.
Õigupoolest oli Pavlik ilmselt ka vaimselt natuke alaarenenud, sest suutis 13. eluaastaks suurivaevu tähed ära õppida.
Poiste tapmise, milles süüdistati tema sugulasi – vanaisa, vanaema, onu ja onupoega – korraldas hoopis OGPU. Gerassimovkas oli vaja organiseerida klassivõitlust. Kõrgemalt saabus käsk kulakud kohapeal maha lasta ja iga hinna eest kolhoos rajada. Aga kuna külas kulakuid ei olnud, tuli esmalt lavastada "kulakutepoolne terror". Niisiis tapsidki "kulakud" (OGPU) Morozovite poisikesed ja "vastuaktsioonina" hoidsid võimud kohalikke talupoegi vintpüssi ees seni, kuni nad andsid allkirja kolhoosi astumiseks.
Propaganda.
Pavlik Morozovist tehti paar aastat hiljem Nõukogude Liidu kangelaspioneer, keda seati eeskujuks kõikidele pioneeridele üle kogu Nõukogude Liidu. Ridamisi hakkasid ühtäkki ilmuma raamatud ja artiklid noorest kangelasest. Tema nimega pärjati peagi asutusi ja organisatsioone. Avati mälestussambaid, peeti tseremooniaid ja korraldati isegi ekskursioone Gerassimovkasse.
Olenemata sellest, et kogu lugu on suuresti vale või väljamõeldis, on tema ausambad üle kogu Venemaa ikka veel alles. Peale selle kannab mitu asutustki veel tema nime.
British Airwaysi sihtkohad

See on British Airwaysi sihtkohtade loetelu.
Pertti Purhonen

Pertti Ilmari Purhonen (19. aprill 1942 Helsingi – 5. veebruar 2011 Porvoo) oli Soome poksija.
Purhonen oli kokku üheksakordne Soome meister – kergekaalus (kuni 60 kg) aastatel 1960–1961, I kergekeskkaalus (kuni 63,5 kg) 1962. aastal ja II kergekeskkaalus (kuni 67 kg) aastatel 1963–1968.
Purhonen sai 1964. aasta Tōkyō olümpiamängude poksivõistlusel II kergekeskkaalus (kuni 67 kg) pronksmedali, kaotades poolfinaalis hilisemale kuldmedali- ja olümpiavõitjale Ričardas Tamulisele (NSV Liit).
Purhonen poksis veebruarist kuni detsembrini 1969 elukutselisena. Ta pidas kokku 2 kohtumist ning võitis need mõlemad (neist 1 nokaudiga).
Isarn

Isarn ka Izarn, Isard või Ysarns (ladinapäraselt "Isarnus") on oksitaani nimi, mis võib viidata järgmistele isikutele:
Del Norte maakond

Del Norte maakond on maakond Ameerika Ühendriikides California osariigis. Asub osariigi loodenurgas. Piirneb põhjas Oregoni ja läänes Vaikse ookeaniga.
Suuremad asulad on Bertsch-Oceanview, Crescent City, Crescent City North ja Klamath.
Maakond loodi 1857 osast Klamathi maakonnast.
Nameisis

Nameisis (kaasaegsetes allikates "Nameise", "Nameyxe"; läti keeles ka "Namejs", "Nameitis") oli Tērvete semgalite vanem (nimetatud ka kuningaks), 1279. aastal alanud Liivi ordu vastase semgalite ülestõusu üks juhte. Peamine allikas Nameisise kohta on Liivimaa vanem riimkroonika, mainitud on teda ka Franciscus de Moliano ülekuulamisprotokollides 1312. aastal.
Arvatakse, et juba 1270. aastal, mil orduväed Tērvete linnuse vallutasid ja semgalitega rahu tegid, võis Nameisis olla sealne valitseja. Pärast Liivi ordu 1279. aastal organiseeritud sõjaretke leedulaste vastu, mis lõppes kaotuse ja semgalitest abijõudude lahinguväljalt põgenemisega, algas semgalite aladel ülestõus. Selle põhjusena on nähtud maksude tõstmist ja/või ordu poolt pidusöögile kutsutud mõnede semgali ülikute tapmist. Hiljem oli ka üks orduvend andnud Nameisisele kõrvakiilu. Samal aastal vallutati Nameisise juhtimisel orduvendade käes olnud Tērvete linnus ja astuti liitu leedulastega. Hiljem ründas ta oma väega semgalite Dobele linnust piiramas käinud orduvendi ja kuralasi, kuid sai lüüa ja taandus. 1279./1280. aasta talvel võitsid rüüsteretkel olevad Nameisise semgalid lahingus väikest orduvendade salka. 1281. aastal alistus Tērvete linnus piiramise järel ordule ja Nameisis lahkus Leedumaale. On arvatud, et võis olla Leedu vürsti Traidenise vasall. Viimast korda mainitakse teda allikates samal aastal osalisena leedulaste Preisimaale tehtud sõjakäigus. Nameisise edasisest saatusest Leedus pole midagi teada. Küll on teada, et hiljem, 1289.–1290. aastal, järgnesid talle sinna mitmed teisedki semgalid, kelle elu ordu sagedased sõjaretked raskeks tegid, kuid kes ei tahtnud neile alistuda.
Suda jõgi

Suda [s'uuda] on jõgi Venemaa Euroopa-osas Vologda oblastis.
Voolab valdavalt kagusse. Suubub Volgal asuvasse Rõbinski veehoidlasse. Suudmes asub Suda küla.
Pikkus 184 km, valgala 13 500 km². Keskmine vooluhulk on 134 m³/s. Jõgi on kiirevooluline.
Suuremad lisajõed on Sjogda, Andoga, Kolp ja Voron.
Kadri Hinrikus

Kadri Hinrikus (sündinud 22. juunil 1970) on eesti lastekirjanik ja ajakirjanik. 
Kadri Hinrikus on lõpetanud Tallinna Pedagoogikaülikooli näitejuhtimise erialal. 
Kadri Hinrikus töötas paar aastat Kuku raadios uudistediktori ja saatejuhina. Televisioonitööd alustas ta uudistetoimetajana TV1-s, kust suundus Eesti Televisiooni hommikuprogrammi "Terevisioon" uudistetoimetajaks. Kuni 2017. aastani oli ta ETV uudistesaate "Aktuaalne kaamera" toimetaja-saatejuht. Hinrikus on juhtinud ka muid ETV saateid ("Tähelaev", "Eesti Teater 100") ning teinud kaastööd ETV keskkonnasaatele "Osoon". 
Lastekirjandusse tuli Kadri Hinrikus mälestusteraamatutega "Miia ja Friida" ja "Kui emad olid väikesed". 
2019. aastast töötab ta lasteajakirja Täheke toimetajana.
2014. aastast on ta Eesti Kirjanike Liidu liige.
Armin Kõomägi

Armin Kõomägi (sündinud 5. juulil 1969) on eesti kirjanik ja ettevõtja ning jalgpallur
Kollane nägu

"Kollane nägu" (inglise keeles "The Adventure of the Yellow Face") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1893. aastal. "Kollane nägu" kuulub kogumikku "Sherlock Holmesi memuaarid".
Maaklerikontori ametnik

"Maaklerikontori ametnik" (inglise keeles "The Adventure of the Stockbroker's Clerk") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1893. aastal. "Maaklerikontori ametnik" kuulub kogumikku "Sherlock Holmesi memuaarid".
Gloria Scott

"Gloria Scott" (inglise keeles "The Adventure of the Gloria Scott") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1893. aastal. "Gloria Scott" kuulub kogumikku "Sherlock Holmesi memuaarid".
Musgrave'i rituaal

"Musgrave'i rituaal" (inglise keeles "The Adventure of the Musgrave Ritual") on Arthur Conan Doyle'i jutustus, kus astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1893. aastal. "Musgrave'i rituaal" kuulub kogumikku "Sherlock Holmesi memuaarid".
Reigate'i mõistatus

"Reigate'i mõistatus" (inglise keeles "The Adventure of the Reigate Squire", ka "The Adventure of the Reigate Squires" või "The Adventure of the Reigate Puzzle") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1893. aastal. "Reigate'i mõistatus" kuulub kogumikku "Sherlock Holmesi memuaarid".
Vigane mees

"Vigane mees" (inglise keeles "The Adventure of the Crooked Man") on Arthur Conan Doyle'i jutustus, kus astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1893. aastal. "Vigane mees" kuulub kogumikku "Sherlock Holmesi memuaarid".
Kodune patsient

"Kodune patsient" (inglise keeles "The Adventure of the Resident Patient") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1893. aastal. "Kodune patsient" kuulub kogumikku "Sherlock Holmesi memuaarid".
Kreeka keele tõlk

"Kreeka keele tõlk" (inglise keeles "The Adventure of the Greek Interpreter") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1893. aastal. "Kreeka keele tõlk" kuulub kogumikku "Sherlock Holmesi memuaarid".
Laevastikuleping

"Laevastikuleping" (inglise keeles "The Adventure of the Naval Treaty") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1893. aastal. "Laevastikuleping" kuulub kogumikku "Sherlock Holmesi memuaarid".
Viimane juhtum

"Viimane juhtum" (inglise keeles "The Adventure of the Final Problem") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1893. aastal. "Viimane juhtum" kuulub kogumikku "Sherlock Holmesi memuaarid".
Turvasmuld

Turvasmuld on tahke osa koostisest tulenev üldmõiste mulla kohta, mille moodustab orgaaniliste jäänuste muundumisel tekkinud turvas ja kus mineraalosa sisaldub vähem kui 50%.
Turvasmulla vastand on mineraalmuld.
Walter Fontana

Walter Fontana (sündinud 1. veebruar 1986 Schios Vicenza provintsis) on Itaalia "pop rock"'i bändi Lost laulja.
Turvastunud muld

Turvastunud muld on muld, mille 10–30 cm tüseduse pindmise kihi moodustab alla 50% mineraalaineid sisaldav turvas. 
Need mullad moodustavad Eesti maismaast 6,3% ja neist oli 1994. aastal haritava maana kasutusel 15%.
Sumo

Sumo (jaapani keeles 相撲 sumō) on Jaapani traditsiooniline maadlus. Elukutseliste maadlejate puhul kasutatakse nimetust "ōzumō" (jaap. k. 大相撲 ōzumō), suur sumo, eristamaks seda harrastajate "amazumō"st (jaap.k. アマ相撲 amazumō). "Ōzumō" kasutamine tänapäeval on suhteliselt uus, kuigi ala ise on igivana ja selle alged ulatuvad kuni 2000 aastat tagasi.
Sumo maadlust peetakse ringis (dohyō), mille läbimõõt on 4,55 m (14,9 jalga) ja pindala 175 ruutjalga. Ringi täidab saviliiv ja see on traditsiooniliselt piiratud riisivihkudega. Sumoka eesmärk on vastane ringist välja trügida või tõsta. Võidu toob ka võte, mis sunnib vastast puudutama areeni pinda mõne muu kehaosaga peale jalataldade. Ametlikus sumotehnikate nimekirjas on üle 80 võtte. Vaatamata maadlejate kaalukusele kestavad mõned matšid vaid loetud sekundeid.
Esimesed kindlad teated Jaapanis korraldatud sumovõistlusest on pärit 642. aastast. Sellest ajast alates on pidevalt korraldatud sumoturniire keisri õukonnas. Turniir toimus sügiseste põllutööde lõppu tähistava püha ajal. Tollane sumo ei olnud siiski veel tänapäevane rangete reeglitega võistlus, vaid pigem lihtsalt käsitsivõitlus, mis võis lõppeda ka ühe osapoole surmaga. Keisri käsul pidi iga provints saatma oma esindaja, kes pidi oma kuludega kohale sõitma. Sumo on tihedalt seotud Jaapani usundi sintoismiga. Legendi järgi pidi jaapanlaste üks esiisa Take-mikazuchi võitlema rivaalitseva hõimupealikuga ja võitis teda. Veel tänapäevalgi korraldatakse mõnedes "shinto"-templites sumoga sarnast rituaalset tantsu, mis kujutab maadlust "kami" ehk jumalaga.
Tokugawa ajastul fikseeriti sumovõtete ("kimarite") loend, mis koosnes 72 võttest.
2010. aasta seisuga on võtete nimekirjas 82 võtet pluss 5 nn mitte-võtet, mille tagajärjel matš lõppeb enne võtte sooritamist.
Alates 1958. aastast toimub aastas 6 "ōzumō"-turniiri, iga turniir kestab 15 päeva. Enne igat turniiri koostatakse uus sumomaadlejate edetabel ("banzuke"). Maadlejad jagunevad 6 võistlusklassi. Neist kõrgeim on "makuuchi". "Makuuchi" kõrgeim positsioon on "yokozuna". "Yokozunasid" on 1–2, neile järgnevad edetabelis "ōzeki" (2–5 maadlejat), "sekiwake" (2) ja "komusubi" (2). Neile järgnevad "maegashira"-maadlejad, keda on nii mitu, et koos ülemistel astmetel olevate maadlejatega oleks "makuuchis" kokku 42 maadlejat. 
Alates 18. sajandist on mõnedes Jaapani piirkondades korraldatud ka naiste sumo (onnazumo) peamiselt rituaalseid etendusi. Profisumos ei ole naistel seni kohta, kuna vanade reeglite kohaselt on sumo ring püha ja naise käsi ega jalg ei tohi seda puudutada. Amatööride võistlusi korraldatakse siiski mitmel pool maailmas, ka Eestis tegutseb mitmeid noori naissumokaid.
Sumomaadleja kohta kasutatakse nimetusi "rikishi" (力士) või "sumōtori "(相撲取). Maadlejatele antakse nende jõudmisel "makushita" või "jūryō"-liigasse, kuid välismaa maadlejatel nende karjääri alguses võistlejanimi ehk "shikona".
Rahvusvaheline geofüüsika aasta

Rahvusvaheline geofüüsika aasta (inglise keeles "International Geophysical Year", lühend IGY) oli geofüüsikauuringutele pühendatud periood, mis kestis 1. juulist 1957 kuni 31. detsembrini 1958. Samal ajal tähistati ka kolmandat rahvusvahelist polaaraastat.
Geofüüsika aasta pidamise idee algatasid 1950. aastal kümmekond tippteadlast, nende seas James Van Allen, Lloyd Berkner, Fred Singer ja Ernest Harry Vestine. Projekti teostamiseks valiti aeg, mil Päikese aktiivsus oli võimalikult suur. 
Ühisprojektide peamised uurimisvaldkonnad olid virmalised, kosmiline kiirgus, Maa magnetväli, glatsioloogia, gravitatsioon, ionosfäär, pikkus- ja laiuskraadide täpne määramine, meteoroloogia, okeanograafia, raketiteadus, seismoloogia ja Päikese aktiivsus. 
Projektides osales 67 riiki. Suurematest riikidest oli Hiina ainuke, kes osa ei võtnud.
Geofüüsika aastal saadeti maailmaruumi esimesed Maa tehiskaaslased. 4. oktoobril 1957 lähetas Nõukogude Liit kosmosse esimese tehiskaaslase Sputnik 1, hiljem ka Sputnik 2 ja Sputnik 3. Ameerika Ühendriigid saatsid oma esimese satelliidi Explorer 1 teele 31. jaanuaril 1958. Hiljem järgnesid sellele Vanguard 1, Explorer 3 ja Explorer 4. 
Explorer 1 sooritatud mõõtmiste tulemusel avastati Van Alleni kiirgusvööd.
Geofüüsika aastal avastati ka ookeani keskahelik, mille olemasolu kinnitas laamtektoonika teooriat, mis tollal veel üldist heakskiitu polnud leidnud.
29. juulil 1958 loodi NASA.
Ulatuslikumalt uuriti ka polaarpiirkondi nii Arktikas kui ka Antarktikas. Antarktika jää paksuse mõõtmised andsid senisest oluliselt täpsema pildi Maal leiduva vee koguhulgast.
Teravmägede saarestikus Kirdemaal rajati Murchisoni fjordi rannikule geofüüsika aasta raames Rootsi, Soome ja Šveitsi ühine uurimisjaam (Kinnvika jaam).
Joni Turunen

Joni Touko Aapeli Turunen (sündinud 4. septembril 1976 Vantaas) on Soome endine poksija.
Turunen oli kokku kuuekordne Soome meister – helveskaalus (kuni 48 kg) 1994. aastal, kärbeskaalus (kuni 51 kg) aastatel 1995–1996, kukk-kaalus (kuni 54 kg) 1999. aastal ning sulgkaalus (kuni 57 kg) aastatel 2001 ja 2003.
Turunen osales 2000. aasta Sydney olümpiamängudel sulgkaalus (kuni 57 kg), kuid kaotas oma kohtumise I ringis ja jäi edasisest medaliheitlusest välja.
Turunen sai pronksmedali 8. maailmameistrivõistlustel 1995. aastal (Berliinis) kärbeskaalus (kuni 51 kg) ja 11. maailmameistrivõistlustel 2001. aastal (Belfastis) sulgkaalus (kuni 57 kg). 
Turunen lõpetas poksimise vigastuse tõttu: ta oli saanud keelatud löögi kuklasse, millest tal tekkis püsiv silmakahjustus. Ta mängis veel ühe hooaja Soome meistrivõistlustel Kirkkonummi meeskonna koosseisus saalihokit.
Viirjärvesete

Viirjärvesete ehk viirkihiline järvesete ehk järveviirsete on järve põhja kuhjunud õhukesekihiline purd-, kemogeenne või biogeenne sete. 
Viirjärvesette eritüüp on varviline järvesete, millel saab eristada ühe aasta talve- ja suvekihte (paksus harilikult alla 1 mm). 
Viirjärvesetteid leidub enamasti ainult sügavates järvedes, kus põhjaelustik on suhteliselt liigivaene. 
Viirjärvesetete kihilisus on põhjustatud aastaaegade vaheldumisest tulenevast mineraalainete erihulgalisest ja eritüübilisest sissekandest, ning järves toimuvate bioloogiliste ja hüdroloogiliste protsesside tsüklilisusest. 
Eestis on viirjärvesetteid näiteks Rõuge ja Kurtna järvestiku järvedes; viirjärvesetteid leidub seal järvemuda ja -lubja hulgas.
Viirjärvesetteid on kasutatud varvokronoloogias.
Kurilsk

Kurilsk (vene "Курильск") on linn Venemaal Sahhalini oblastis, Kuriili rajooni keskus. Asub Iturupi saarel Ohhoota mere kaldal.
Asula põliselanikud olid ainud. 18. sajandi lõpus asusid sinna elama vene kolonistid. Aastal 1800 rajasid jaapanlased külla sõjaväegarnisoni. Aastatel 1855–1945 kuulus Shimoda lepingu järgi Jaapanile. 
1947. aastani oli asula nimi Shana (jaapani keeles 紗那村 ("Shana-mura"), vene keeles "Sjana" (Сяна)). Nimi "Shana" ligikaudne tähendus ainu keeles on 'suur asula jõe alamjooksul'. Aastal 1947 sai asula koos jaapanipäraste nimede kaotamise kampaania käigus antud uue nimega Kurilsk ka linna staatuse. 
Linnas asuvad kalakasvatused, kus kasvatatakse peamiselt gorbuušat. 
Kurilskis asub seismoloogiajaam.
Matti Sauramo

Matti Rufus Sauramo (kuni 1906 Matias Rufus Sundell; 17. veebruar 1889 Loimaa linn – 7. juuni 1958 Luvia) oli soome geoloog.
Ta tegeles eriti viirsavide uurimisega ja varvokronoloogiaga.
Ta on teinud uurimistööd ka Eestis, uurides Vormsi geoloogiat, Eesti muinasmälestisi ja viirsavisid.
Kombits

 
Kombitsad ehk tentaaklid on paljudel selgrootutel esinevad suu ligidal asetsevad kompimiselundid.
Kombitsad on liikuvad jätked, mis võivad talitleda ka haarde-, kinnihoidmis- või kaitseelunditena.
Kompimiselundid

Kompimiselundid on meeleelundid, mis reageerivad puudutusele või survele.
Kompimiselundeiks on nahk, kombitsad, tundlad ja teised kompimisega tegelevad elundid. Kompimiselundeina talitlevad eelkõige need kehaosad, kus on rohkesti komperetseptoreid, näiteks inimesel on sellisteks piirkondadeks keel, sõrmeotsad, huuled, ka jalatallad.
Komperetseptoreina talitlevad lülijalgseil kompekarvad, lindudel ja imetajatel Meissneri kehakesed, Vater-Pacini kehakesed, Merkeli rakud.
Luku-Expert

Luku-Expert on vanim Eestis tegutsev lukufirma, mis alustas tegevust 1992. aastal. Põhitegevuseks on lukkude, ukse- ja aknatarvikute hulgi- ja jaemüük, paigaldus ning hooldus.
Firma jaemüügikauplused asuvad Tallinnas, Pärnus ja Viljandis. Kokku töötab Luku-Expertis 25 inimest.
Luku-Expert omandas 2002. aastal esimese lukufirmana ISO 90001 kvaliteedisertifikaadi.
Aastal 2005 valminud kauplus-büroohoone Tallinnas aadressil Tartu maantee 74 (arhitekt Hindrek Kesler) valiti 2006. aasta betoonehitiseks.
Petri Pasanen

Petri Pasanen (sündinud 24. septembril 1980 Lahtis) on Soome jalgpallikoondise endine kaitsja.
Koondisekarjäär.
Soome koondises debüteeris Pasanen 25. novembril 2000. Koondises mängis ta kuni 2013. aastani 76 korral. Ainsa värava koondises lõi ta 22. mail 2002 Helsingis sõprusmängus Läti jalgpallikoondise vastu, mis lõppes 2:1 võiduga
2002. aasta MM-valikgrupis osales Pasanen kahes valikmängus, Inglismaa jalgpallikoondise vastu võõrsil (kaotus) ja Saksamaa jalgpallikoondise vastu kodus (viik), mõlemas algusest lõpuni. Soome tuli Inglismaa ja Saksamaa järel kolmandaks.
2004. aasta EM-valikgrupi lõpetas Soome eelviimase, neljandana. Pasanen tegi kaasa 7 kohtumist 8-st, alati algrivistuses.
2006. aasta MM-valikgrupis saavutas Soome 4. koha 7 meeskonna seas.
2008. aasta EM-valikgrupis oli Soome väga lähedal sellele, et läbi aegade esimest korda pääseda suurvõistlusele. Võimalus oli veel enne viimast vooru, milleks tulnuks võõrsil alistada Portugali jalgpallikoondis, aga mäng lõppes 0:0. Võib ka väita, et edasipääs kadus siis, kui võõrsil kaotati Aserbaidžaani jalgpallikoondisele, mis oligi Aserbaidžaani ainus võit selles valiktsüklis. Soome jäi valikgrupis 4. kohale.
2010. aasta MM-valikgrupis jäi Soome 3. kohale Saksamaa ja Venemaa jalgpallikoondise järel. Enamat takistasid 0:3 kaotused Venemaale nii kodus kui võõrsil ja võõrsil tehtud viik Liechtensteini jalgpallikoondisega.
Ökoloogiline efektiivsus

Ökoloogiline kasutegur ehk ökoloogiline efektiivsus on toiduahela energiakasutuse ja -kao vahekorda ning produktsiooniprotsessi efektiivsust iseloomustav näitaja. 
Ökoloogilist efektiivsust väljendatakse toiduahela mingil troofilisel tasemel assimileerunud energia suhtega sellele eelneval tasemel assimileerunud energiasse protsentides.
Ökoloogilist efektiivsust võidakse väljendada ka kasutegurina.
Bosna jõgi

Bosna on jõgi Euroopas Bosnia ja Hertsegoviinas.
Jõgi algab Dinaari mäestikust, voolab valdavalt põhja ja suubub paremalt Savasse.
Bosna pikkus on 271 km. 
Jõe järgi on nime saanud Bosnia.
Jõe ääres asuvad Visoko, Kakanj, Zenica, Maglaj, Zavidovići, Doboj, Modriča, Šamac.
Salisbury saar

Salisbury on saar Põhja-Jäämeres, üks Franz Josephi maa saarestikku kuuluvatest saartest.
Saare pindala on 960 km². Tema kõrgus on 482 meetrit. Kogu saar on kaetud igijääga. Saar on loode-kagu suunas piklik.
Salisbury saar asub saarestiku keskel, kuid pole selle suurim, kõrgeim ega tähtsaim saar. Temast loodes on Harley saar, põhjas 481 m kõrgune Jacksoni saar, kirdes 554 m kõrgune Ziegleri saar, idas saarestiku kõrgeim, 620 m kõrgune Wiener-Neustadti saar, kagus Hayesi saar, kus asub lähim polaarjaam, lõunas 507 m kõrgune Champi saar, edelas 468 m kõrgune Luigi saar ja läänes teisel pool Briti kanalit 275 m kõrgune Arthuri saar.
Halduslikult kuulub Salisbury saar nagu kogu saarestik Venemaale Arhangelski oblastisse.
Saar on nimetatud Chicago ülikooli geoloogiaprofessori Rollin Daniel Salisbury (1858–1922) järgi. Salisbury oli Robert Peary ekspeditsiooni juhi asetäitja.
Tuhksäälik

Tuhksäälik ("Leucopeza semperi") on üliharuldane või välja surnud Saint Lucia endeemne sääliklane.
Kirjeldus.
Linnu pikkus on umbes 14,5 cm. Tuhksääliku vanalinnu ülapoole sulestik on tumehall ja alapoole sulestik hallikasvalge. Immatuurne lind on pruunikashalli ülapoole ja tuhmkollaka alapoolega. Jalad on helekollased ja pikad. Tuhksäälik elab mägi- ja haldjametsade alarindes. 
Tema eluviiside kohta pole midagi kindlalt teada. Arvatakse, et ta pesitseb maapinnal.
Arvukus.
Tuhksäälik oli 19. sajandil üsna arvukas, kuid 20. sajandil on tema kohta vaid üksikuid teateid. Viimane usaldusväärne vaatlus oli 1961. aastal. Liigi taasleidmiseks on lootust, sest sobivat elupaika veel leidub. Tema arvukuse vähenemise üks tõenäoline põhjus oli sissetoodud mangustid, kelle jaoks ta oli kerge saak. Teine põhjus võib olla elupaiga hävitamine.
Sulaaeg

Sulaaeg ehk Hruštšovi sula (vene keeles хрущёвская о́ттепель; "hruštšovskaja ottepel") oli 1950. aastate keskelt kuni 1960. aastate keskpaigani kestnud periood Nõukogude Liidu ajaloos, mida iseloomustas riigijuhi Nikita Hruštšovi destaliniseerimise poliitika, mille raames leevendati üleriigilist tsensuuri ja repressioone.
Ajajärgu algust tähistab Jossif Stalini surm 1953. aastal, kuid veelgi olulisemaks sündmuseks oli Hruštšovi kõne NLKP XX kongressil 1956. aastal, milles ta paljastas ja mõistis hukka Stalini isikukultuse. Seda iseloomustas tendents seaduslikkuse taastamisele stalinismi ajal represseeritute vabastamise ja rehabiliteerimise näol, mis iseendast ei hoidnud aga ära uusi poliitilisi piiranguid ega karistamisi. 
Sulaajal pöörati tähelepanu vajadusele arendada Nõukogude Liidus põllumajandust, elamuehitust, kergetööstust ja tarbimissfääri. Selleks otsiti uusi viise ja meetodeid, mille kasutuselevõtus aga ilmnes märgataval määral ebajärjekindlust, subjektivismi ja voluntarismi. Välissuhetes võeti kurss üleminekuks külma sõja poliitikalt rahumeelse kooseksisteerimise poliitikale, mis siiski ei välistanud ka sõjalisi vastasseise ja aktsioone. Nõukogude riigi sise- ja välispoliitika liberaliseerimine mõjutas kõiki eluvaldkondi, sealhulgas ka kultuuri. Hakati tegema struktuuri- ja personalimuudatusi kultuuriga tegelevates parteiorganites ja asutustes, loodi NSV Liidu Kultuuriministeerium ja vastavad ministeeriumid liiduvabariikides. Ehkki stalinism oli väliselt möödas, ei toonud see aga kaasa kiireid muutusi kultuurielus ega avaldunud kohe ka kunstis, sest kultuuri püüti hoida samaviisi kontrolli all nagu varemgi.
Näiteks eemaldas Nikita Hruštšov 1956. aastal teadlaskonna survel Üleliidulise Põllumajandusteaduste Akadeemia presidendi ametikohalt Trofim Lõssenko. Ent aastatel 1961–1962 oli Lõssenko uuesti selles ametis.
Mustkiird-selvasäälik

Mustkiird-selvasäälik ("Basileuterus nigrocristatus") on linnuliik sääliklaste sugukonnast selvasääliku perekonnast. Ta on levinud Lõuna-Ameerika loodeosa metsades.
Kadakasäälik

Kadakasäälik ("Setophaga chrysoparia") on sääliklaste sugukonda kuuluv lind.
Ta pesitseb USAs Texase keskosas kadakate ja tammedega kuristikes ja kanjonites. Talvitab Lõuna-Mehhikost (Chiapas) Nicaraguani. Kadakasäälik kasutab pesa ehitamiseks puukoort ja ämblike niiti. Kurnas on kolm kuni neli muna. Toiduks on putukad ja ämblikud.
Maarja Nummert

Maarja Nummert (sündinud Maarja Kannistu; 24. aprill 1944 Antsla vald – 22. juuli 2024 Tallinn) oli eesti arhitekt. 
Maarja Nummerti isa oli raamatupidaja ja ema õpetaja. Pere elas Lääne-Virumaal Malla mõisahäärberis, kus asunud 7-klassilises koolis töötas ema ning kus algas ka Maarja Nummerti koolitee. Seejärel õppis ta Kunda Keskkoolis. Isa innustusel kunstist ja arhitektuurist huvitatuna astus ta 1964. aastal Eesti Riiklikku Kunstiinstituuti.
Ta lõpetas Eesti Riikliku Kunstiinstituudi arhitektuuri erialal kiitusega 1969. aastal ning suunati tööle Ehitusmaterjalide Tööstuse Ministeeriumi Spetsiaalkonstrueerimisbüroosse. 1975. aastast töötas ta Eesti Maaehitusprojektis, siis Humana Projektis ning alates 1999. aastast töötas OÜs Pikoprojekt. 
Ta oli Eesti Arhitektide Liidu liige.
Maarja Nummert projekteeris eramuid, büroohooneid, kortermaju jm. ehitisi, kuid eelkõige oli ta tuntud paljude isikupäraste koolimajade autorina.
1980. aastatel võitsid auhindu Maarja Nummerti projekteeritud uudse lähenemisega koolimajad Uhtnas ja Kolgal, mis eristusid selgelt selleaegsetest üldlevinud tüüpkoolidest. Järgnenud töödest on silmapaistvamad Käru Põhikool, Nissi Põhikool ja Aruküla Põhikool, samuti Tallinna Teeninduskool ja Jõhvi Gümnaasium ning lasteaiad Ruilas ja Rõuges. Muude ehitiste hulgas on olulisemad Tartu Salemi kirik ja Rõuge Depoo.
Isiklikku.
Maarja Nummert oli abielus, tal oli kaks last. Tema õde oli disainer ja graafik Vaike Pääsuke.
Margit Viirma

Margit Viirma (sündinud 26. juunil 1992 Paides) on eesti kabetaja ja poplaulja. 
Ta on olnud mitmekordne Eesti noortemeister nii rahvusvahelises kui ka Vene kabes. Ta on ainuke naine, kes on osalenud Eesti meeste meistrivõistluste finaalturniiril rahvusvahelises kabes (2008). Ta esindab Lasnamäe Male-Kabeklubi.
Muusikat on ta õppinud Tallinna Muusikakeskkoolis ja laulu hiljem WAF-koolis. WAF-koori koosseisus tegi ta kaasa ka telesaates "Laululahing". 
Lauljana sai ta tuntuks lauluga "Jõugu liider" (kaver ansambli The Shangri-Las laulust "Leader of the Pack"). 
2011. aastal saavutas ta lauljate võistlusel telesaates "Tallinn, olen kuulus" kolmanda koha ja osales tudengifilmis "Tõsikindel jänes".
2011. aastal lõpetas ta Tallinna Nõmme Gümnaasiumi ning hakkas Tallinna Ülikoolis õppima filosoofiat.
Isiklikku.
Ta on kabetaja Piret Viirma tütar.
Kuninganna Maudi laht

Kuninganna Maudi laht on osa Põhja-Jäämerest ja Loodeväilast. 
Laht piirneb lõunas Põhja-Ameerikaga, loodes Victoria saarega ja kirdes Kuningas Williami saarega.
Recherche'i saarestik

Recherche'i saarestik (inglise "Archipelago of the Recherche") on 105 saarest ja üle 1000 kaljulaiust koosnev saarestik Austraalia mandri lõunarannikul. 
Saarestiku kogupindala on 97,2 km² (24,019 aakrit). Saarestiku ulatus läänest itta on 230 km ja kaugus rannikust kuni 50 km. Saarte läänerühm asub Esperance'i linna lähedal ja idarühm Israelite Bay juures.
Eurooplastest nägid esimesena saari hollandi meresõitjad Francois Thijssen ja Pieter Nuyts 1627. aastal. Saarestik on saanud nime 1792. aastal saari külastanud prantsuse meresõitja Joseph Bruny d’Entrecasteaux' laeva järgi.
14. veebruaril 1991 vajus Recherche'i saarestikus põhja Sanko Harvesti puistlastilaev, mis kokku kaalus 33 024 tonni. See oli maailmas suuruselt teine vrakk, millele saab sukelduda.
Saared koosnevad peamiselt graniidist, vähemal määral gneisist. 
Saared on looduskaitse all. Suurim saar on Middle Island (10,8 km²). Külastajatele on avatud vaid 2,4 km² suurune Woody Island.
Saartel elavad kängurud, harilik nosubandik, merilõvid ja hülged.
Saared loetakse tavaliselt Lääne-rühmaks (Esperance, Woody Island ja Cabo Le Grand rahvuspark) ja Ida-rühmaks (Middle Island)
Navigator of the Seas

Navigator of the Seas on neljas Voyager-klassi ristluslaev, mis kuulub ettevõttele Royal Caribbean Cruises Ltd. kuuluvale Navigator of the Seas Inc-ile ja mida opereerib laevakompanii Royal Caribbean International.
Laeva ajalugu.
Laev ehitati Kvaerner Masa-Yardsi (praeguse nimega STX Finland OY) Turu laevatehases Soomes tehasenumbriga 1347. Laevale pandi kiil 27. septembril 2000 ja laev veesati 25. jaanuaril 2002. Laevale pandi nimi 6. detsembril 2002, ristiema on Steffi Graf. Seejärel võeti laev 14. detsembril 2002 kasutusse esmareisiga Miamist Kariibi mere saartele.
2007 külastas Navigator of the Seas ka Tallinna. Muidu sõidab ta suvel põhiliselt Vahemerel ja talvel Kariibi merel.
Navigator of the Seas on 311 m pikk, 39,04 m lai ja süvis on 8,6 m. Suurim kõrgus merepinnast on 72 meetrit. Laeva suurim kiirus on 22 sõlme ja kogumahutavus 138 279. Nii reisija- kui ka kajutikohti on 3138. Laevaperes on 1213 liiget.
Laeval Navigator of the Seas on neli sõsarlaeva. Need on Voyager-klassi ülejäänud ristluslaevad: Voyager of the Seas, Explorer of the Seas, Adventure of the Seas ja Mariner of the Seas. Navigator of the Seas ja Mariner of the Seas on üsna sarnased, sest nende projekti on tehtud ühesugused muudatused.
Navigator of the Seas oli maailma suurim reisilaev aastail 2002–2004.
Laeva kodusadam on Nassau Bahamal.
Ela ja lase teistel surra

"Ela ja lase teistel surra" on Ian Flemingi 1954. aastal ilmunud spiooniromaan, milles astub üles James Bond.
Sisututvustus.
James Bond on saadetud New Yorki, et uurida Harlemis tegutsevat Hr Suure kuritegelikku ühendust. "Voodoo"'d praktiseeriv SMERŠ-i käsilane äritseb 17. sajandist pärit kuldmüntidega. Ohtlikud seiklused viivad agent 007 Harlemi džässiklubisse, Miamisse ja Jamaicale.
Eestikeelsed väljaanded.
Eesti keeles ilmus teos Hara kirjastuselt 1992. aastal Enn Soosaare tõlkes. Kordustrüki avaldas 2008. aastal Eesti Päevaleht.
Anorgaaniline ühend

Anorgaaniline ühend on anorgaaniline aine, mis on keemiline ühend. 
Anorgaaniliste ühendite hulka kuuluvad kõik anorgaanilised liitained. Tavaliselt arvatakse nende hulka ka lihtained, mis sisaldavad kovalentset sidet.
Norwoodi ehitusmeistri mõistatus

"Norwoodi ehitusmeistri mõistatus" (inglise keeles "The Adventure of the Norwood Builder") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1903. aastal. "Norwoodi ehitusmeistri mõistatus" kuulub kogumikku "Sherlock Holmesi tagasitulek".
Kriipsukujukeste mõistatus

"Kriipsukujukeste mõistatus" (inglise keeles "The Adventure of the Dancing Men") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1903. aastal. "Kriipsukujukeste mõistatus" kuulub kogumikku "Sherlock Holmesi tagasitulek".
Üksildase jalgratturi mõistatus

"Üksildase jalgratturi mõistatus" (inglise keeles "The Adventure of the Solitary Cyclist") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1903. aastal. "Üksildase jalgratturi mõistatus" kuulub kogumikku "Sherlock Holmesi tagasitulek".
Priory kooli mõistatus

"Priory kooli mõistatus" (inglise keeles "The Adventure of the Priory School") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1903. aastal. "Priory kooli mõistatus" kuulub kogumikku "Sherlock Holmesi tagasitulek".
Musta Peetri mõistatus

"Musta Peetri mõistatus" (inglise keeles "The Adventure of Black Peter") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1904. aastal. "Musta Peetri mõistatus" kuulub kogumikku "Sherlock Holmesi tagasitulek".
Vertikaalne integratsioon

Vertikaalne integratsioon on tootmisahela lülide ühise omaniku kontrolli alla ühendamine. Vastanduv mõiste on horisontaalne integratsioon.
Vertikaalse integreerimise pioneerina on tuntud 19. sajandi terasetootja Andrew Carnegie.
Väga sageli rakendatakse vertikaalselt integreeritud struktuuri multinatsionaalsetes ja riiklikes naftakompaniides.
Charles Augustus Milvertoni mõistatus

"Charles Augustus Milvertoni mõistatus" (inglise keeles "The Adventure of Charles Augustus Milverton") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1904. aastal. "Charles Augustus Milvertoni mõistatus" kuulub kogumikku "Sherlock Holmesi tagasitulek".
Kuue Napoleoni mõistatus

"Kuue Napoleoni mõistatus" (inglise keeles "The Adventure of the Six Napoleons") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1904. aastal. "Kuue Napoleoni mõistatus" kuulub kogumikku "Sherlock Holmesi tagasitulek".
Kolme üliõpilase mõistatus

"Kolme üliõpilase mõistatus" (inglise keeles "The Adventure of the Three Students") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1904. aastal. "Kolme üliõpilase mõistatus" kuulub kogumikku "Sherlock Holmesi tagasitulek".
Kuldsete näpitsprillide mõistatus

"Kuldsete näpitsprillide mõistatus" (inglise keeles "The Adventure of the Golden Pince-Nez") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1904. aastal. "Kuldsete näpitsprillide mõistatus" kuulub kogumikku "Sherlock Holmesi tagasitulek".
Naftogaz

Riiklik aktsiakompanii Naftogaz Ukrajinõ (ukraina: НАК "Нафтогаз України") on Ukraina riigiettevõte, mille tegevusaladeks on gaasi ja nafta ammutamine, transport ja töötlemine.
Naftogaz on vertikaalselt integreeritud ettevõte, mis tegutseb lisaks Ukrainale Egiptuses ja Araabia Ühendemiraatides.
Naftogazi tütarettevõte Ukrtransgaz haldab Ukraina gaasijuhtmete võrku ning maa-aluseid gaasihoidlaid.
Naftogazi kodulehe väitel (2014. aasta seisuga) toodab kompanii kaheksandiku Ukraina SKP-st ja annab tööd 175 000 inimesele.
Ettevõte asutati valitsuse otsusega 1998. aastal.
2014. aasta 21. märtsil otsisid majanduskuritegude vastase võitluse valitsuse töötajad läbi Naftogazi peakorteri Kiievis. Juhatuse esimees Jevgen Bakulin vahistati.
Kadunud paremäär-kaitsja mõistatus

"Kadunud paremäär-kaitsja mõistatus" (inglise keeles "The Adventure of the Missing Three-Quarter") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1904. aastal. "Kadunud paremäär-kaitsja mõistatus" kuulub kogumikku "Sherlock Holmesi tagasitulek".
Abbey Grange'i mõistatus

"Abbey Grange'i mõistatus" (inglise keeles "The Adventure of the Abbey Grange") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1904. aastal. "Abbey Grange'i mõistatus" kuulub kogumikku "Sherlock Holmesi tagasitulek".
Teise laigu mõistatus

"Teise laigu mõistatus" (inglise keeles "The Adventure of the Second Stain") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1904. aastal. "Teise laigu mõistatus" kuulub kogumikku "Sherlock Holmesi tagasitulek".
Doris Kristina Raave

Doris Kristina Raave (sündinud 26. septembril 1995) on eesti seriaalinäitleja. 
Ta mängis 2010. aastal sarjas "Ühikarotid" kõrvalosa – Andri rasedat pruuti Kätlinit.
Ta valiti seriaali mängima Kullo näiteringist. 
Ta on Raivo J. Raave tütar.
Comayagua

Comayagua on linn Kesk-Hondurases, Comayagua departemangu keskus. 
Linn oli 300 aastat Hondurase pealinn, kuni aastani 1880. 
Elanikke on Comayaguas umbes 60 000.
14. veebruaril 2012 puhkes linna vanglas tulekahju, milles hukkus 357 inimest.
Bahía saared

Bahía saared on saarestik Kariibi meres. Saared kuuluvad Hondurase koosseisu, moodustades Bahía saarte departemangu. Saarestik koosneb kolmest suuremast saarest (Roatáni saar, Guanaja saar ja Útila saar) ning paljudest väiksematest. 
Departemangu pindala on 261 km² ning rahvaarv 43 018 (2005).
Bahía saared avastas 1502. aastal Christoph Kolumbuse ekspeditsioon. 
Saared on kuulunud Suurbritanniale, Hispaaniale ja Hollandile. 1860. aastal loovutas Suurbritannia saared Hondurasele.
Võrreldes hispaaniakeelse Hondurase mandriosaga on Bahía saarte elanike emakeeleks valdavalt inglise keel endise Suurbritannia koloniaalperioodi tõttu. Kuigi hispaania keele kasutus on honduralaste mandrilt saartele kolimisega mõneti suurenenud, on turismi ja kruiisilaevade osatähtsuse tõttu saarte majandusele inglise keel jäänud endiselt peamiseks suhtluskeeleks.
La Ceiba

La Ceiba on sadamalinn Hondurase põhjakaldal. 
Elanike arvu poolest on linn riigis kolmas pealinna Tegucigalpa ja San Pedro Sula järel. 
La Ceiba on Hondurase turismimagnet. Igal aastal mai kolmandal või neljandal laupäeval peetakse La Ceiba karnevali, mille ajal külastab asulat üle 500 000 turisti.